פמי פרימיום

פמי פרימיום היא חברת שירותים המתמחה במיקור חוץ של שירותים ציבוריים, ביטוח רפואי, בניהול שירותים רפואיים, ניהול תביעות רפואיות וברפואה תעסוקתית. פמי פרימיום הוקמה בשנת 1991 על ידי סוכן הביטוח רוני דוידוף. דוידוף החל את דרכו בענף הביטוח בשנת 1985 שהצטרף לסוכנות הביטוח של אביו דניאל דוידוף -"דוידוף סוכנות לביטוח". החברה החלה את דרכה כסוכנות בתחום שירותי הרפואה והביטוח הרפואי לבעלי דרכון זר בישראל, סטודנטים, דיפלומטים ועובדים זרים, שלא יכלו לקבל שירות בקופות החולים. הסוכנות החלה לשגשג לאחר שבשנת 1994 נקבע, כי עובדים זרים אינם זכאים לזכויות ביטוח בריאות על פי חוק ביטוח בריאות ממלכתי, אך על המעסיק שלהם חלה חובה לרכוש ביטוח רפואי. תוך שנים ספורות הגיעה מספר לקוחות החברה לכ-50 אלף איש. בשנת 1992 החל דוידוף לפעול בשוק הביטוח הבינלאומי, והקים בשותפות עם חברת הביטוח וניהול הסיכונים Aon את חברת USA MedSave, העוסקת בניהול שירותי רפואה, בעיקר בפיקוח על עלויות רפואיות עבור חברות ביטוח בארצות הברית. ב-2013 מכר את החברה. במקביל נכנס לתחום ביטוח הדירקטורים ואחריות מקצועית, בשותפות עם סוכנות הביטוח הבריטית "האודן" (Howden). ונכנס כשותף בסוכנות הבריטית שרכש 10% מחברת האם שלה היפריון. ב-2002 הקימה "האודן" במשותף עם דוידוף חברת בת בישראל. ב-2008 מכר דוידוף ל"האודן" את חלקו בשותפות, וב-2011 מכר לה גם את "דוידוף סוכנות לביטוח". דוידוף גם הקים חברה-בת בהודו, India MedSave, העוסקת בניהול וסילוק תביעות רפואיות. בנובמבר 2006 רכשה מחברת הביטוח מגדל את פעילות חברת "יורופ אסיסטנס" בישראל, חברה המספקת שירותים לבעלי ביטוח דירה. בדצמבר 2008, זכתה החברה במכרז של חברת עמידר לשירות לתיקון נזקי צנרת בהיקף של 18 מיליון שקל. בשנת 2006, הקים דוידוף את חברת "דוידוף ניהול הסדרים פנסיוניים" שמתמחה במתן שירותי תפעול ושיווק של תוכניות פנסיה. ב-2011 מכר 50% מהסוכנות לפסגות בית השקעות, וב-2015 מכר את 50% הנותרים. בשנת 2009, החלה "פמי פרימיום" להציע שירות לניהול ציי רכב, כולל שירותי דרך וגרירה, ביטוח שמשות, רדיו ורכב חליפי, מבחן רישוי, תחזוקה שוטפת ומכירה בסוף התקופה. בסוף שנות ה-90 החלה פמי פרימיום לספק שירותים רפואיים למבוטחי חברות הביטוח בישראל במודל של מיקור חוץ, שירותים לבעלי פוליסת ביטוח רפואי דוגמת: שירותי רפואה משלימה, שירות פסיכולוג, עזרה ראשונה בטיפולי שיניים, טיפולי שיננית, טיפולים אסתטיים, שירותי החלמה לאחר לידה, שירותי מיילדות, שירותי מומחים, ייעוץ לבחירת רופא מומחה וכדומה. בשנת 2010, החלה להציע שירות ייעוץ טלפוני של רופא תמורת 69 שקל. ביוני 2014, החלה להפעיל עבור שירותי בריאות כללית שירותי ייעוץ וידאו באמצעות רופאי ילדים, שלא בשעות הפעילות הרגילות. בעשור השני של המאה ה-21, עם יישום המודל הכלכלי הנאו-ליברלי בישראל של הפרטה והסחרה של השירותים הציבוריים, נכנסה "פמי פרימיום" לתחום זה. החברה זכתה במספר מכרזים של משרדי ממשלה להפרטת שירותים והעברתם למגזר הפרטי, בדרך כלל במודל של מיקור חוץ של תהליכים עסקיים (BPO Business Process Outsourcing) או במודל של קבלן כוח אדם. בין השירותים הציבורים שפמי פרימיום סיפקה או מספקת: שירותים רפואיים לנכי צה"ל - בשנת 2006 החברה קיבלה ממשרד הביטחון את האחריות לניהול מערך העלויות של טיפולים המוענקים לנכי צה"ל ומערכת הביטחון באמצעות אגף השיקום. ניהול שעיקרו בדיקת החשבונות המגיעים מבתי החולים המטפלים בנכים לפני אישורם והעברת התשלום. החברה קיבלה את נתוניהם הרפואיים של כל נכי צה"ל שאותם הייתה אמורה להשוות לטיפולים שקיבלו הנכים כדי לבדוק אם היו נחוצים. לאחר שהוגשו תלונות מצד נכי צה"ל, שהעלו חשש שמידע רגיש ואישי של נכים יעבור בקלות לידיים פרטיות, אסר רשם מאגרי המידע במשרד המשפטים, על אגף השיקום וחברת פמי פרימיום לעשות כל שימוש במאגר המידע הרגיש. תוכנית אורות לתעסוקה - בינואר 2008 זכתה החברה במכרז של משרד התעשייה, המסחר והתעסוקה להפעלת הוועדות המקצועיות בפרויקט אורות לתעסוקה, בהיקף של 6 מיליון שקל בשנה שכלל העסקת מומחים ורופאים בוועדות. הפרטת מערך אחיות בית ספר - באוגוסט 2009 זכתה במכרז לאספקת שירותי רפואה וסיעוד במוסדות החינוך המיוחד, הפעלת מערך של כ-200 אחיות ורופאים לעבודה במוסדות החינוך המיוחד. בספטמבר 2012, זכתה במכרז הפרטת שירותי הבריאות לתלמידים ("אחיות בית ספר"). באפריל 2019, החל הליך משפטי בו נטען שפמי פרימיום גבתה ממשרד החינוך כספים עודפים בסך 30 מיליון שקל. הספריות הציבוריות - בשנת 2010 זכתה "פמי פרימיום", במכרז של משרד התרבות והספורט לניהול הרכש של כל הספריות הציבוריות בישראל. רכש שהיה מבוצע ישירות על ידי המשרד או הרשויות המקומיות עבור הספריות. שירות בתי הסוהר - מאז 2014 מספקת "פמי פרימיום" שירותים שונים לשירות בתי הסוהר, ביניהם שירותי רפואה ושירותי שיקום במודל של קבלן כוח אדם. הפרטת אמנות לעם - ביולי 2016 זכתה במכרז של משרד התרבות והספורט לניהול תקציב התרבות השנתי בפריפריה בסך כ-25 מיליון שקלים. פעילות שנוהלה בעבר על ידי עמותת אמנות לעם. מבחני נהיגה - בנובמבר 2017, זכתה במכרז של משרד התחבורה לניהול מבחן הנהיגה המעשי במרכז ובדרום הארץ. הפרטת שירותי בריאות הציבור - החברה זכתה במספר מכרזים של משרד הבריאות לאספקת שירותים. ב–2016 זכתה במכרז למתן פתרון שירותי רפואה מרחוק ולמתן שירותי מגשרות במגזר הבדואי; ב–2017 זכתה במכרז למתן שירותי שיקום נכי נפש, ולהפעלת מרכזי זכויות. בנובמבר 2019, חשף העיתון TheMarker, כי החברה תרמה עשרות אלפי שקלים לחסידות גור של סגן שר הבריאות יעקב ליצמן, זמן קצר לפני שזכתה במכרזים אלו. בדיקות קורונה - בספטמבר 2020 הייתה אחד משלושה ספקים שזכו במכרז של משרד הבריאות לביצוע בדיקות קורונה, במקום מגן דוד אדום. בדיקות קורונה לנוסעים הנכנסים לישראל דרך נתב"ג - במאי 2021 זכתה החברה במרכז של משרד הבריאות לביצוע בדיקות קורונה לנוסעים הנכנסים לישראל, לאחר שהציעה את המחיר הנמוך ביותר. לאחר הזכייה במכרז, בכיר במשרד הבריאות, אלי גלעד, ראש משל"ט הקורונה, התמנה לסמנכ"ל בחברה. פמי פרימיום החליפה את הספקית שהפעילה את השירות קודם לה, ב-15 ביוני 2021. שלושה ימים אחר כך החברה לא הצליחה להתמודד עם עומס הנוחתים, נוצרו תורים ארוכים, ונוסעים שוחררו לבסוף ללא בדיקה, עקב כניסת השבת. "פמי פרימיום" נמצאת בבעלות "קבוצת דוידוף", בה מחזיק רוני דוידוף בשותפות עם מנכ"ל אפריקה ישראל להשקעות לשעבר פיני כהן. ב-2017 רכש רוני דוידוף את רוב המניות של פיני כהן בקבוצה. הקבוצה כוללת מלבד "פמי פרימיום" חברות נוספות, שמעסיקות יחדיו יותר מ-3,000 עובדים. את רשת המוסכים ד"ר פח וחברת הטכנולוגיה הרפואית Orbix. באוקטובר 2015, רכשה קרן ההשקעות קדמה מחצית ממניות "פמי-פרימיום" תמורת 130 מיליון שקל. באוגוסט 2020, מכרה קרן קדמה את המניות תמורת 200 מיליון שקל לקרן השקעות אירופית. אתר האינטרנט הרשמי של פמי פרימיום אתר האינטרנט הרשמי של קבוצת דוידוף (באנגלית) רון שטיין ושי שלו, ‏מיליונר הביטוח החשאי: שווי קבוצת רוני דוידוף מוערך בכ-400 מיליון שקל, באתר גלובס, 9 בנובמבר 2017 כך בדקנו: תוכנת מקסימום בריאות של פמי פרימיום, באתר הארץ, 3 באוקטובר 2006 רוני לינדר, המדינה הזרימה עשרות מיליוני שקלים כדי להציל הפרטת שירותי האחיות בביה"ס, באתר TheMarker‏, 6 באוקטובר 2014 יאיר אשכנזי, מי זכתה במכרז להפצת תרבות לפריפריה? חברה העוסקת בביטוחים וגרירת רכב, באתר הארץ, 12 ביולי 2016 Davidoff Group Portfolio עירן פאר, ‏דוידוף שלא היכרתם, באתר גלובס, 30 בנובמבר 2005 רון שטיין, ‏האקזיט של רוני דוידוף: מוכר מניותיו בסוכנות הביטוח לברוקר הביטוח האודן, באתר גלובס, 13 במרץ 2011 עדי בן ישראל, ‏האקזיט של מגדל: מוכרת את פעילות יורופ אסיסטנס בישראל תמורת 15.5 מיליון שקל, באתר גלובס, 30 בנובמבר 2006 רון שטיין, ‏פמי פרמיום, המספקת שירותי האסיסטנס לחברות ביטוח שבשליטת קבוצת דוידוף, זכתה במכרז של עמידר לתיקון נזקי צנרת בהיקף של 18 מיליון שקל, באתר גלובס, 30 בדצמבר 2008 נועם בר, פסגות קונה סוכנות ביטוח שביעית בתוך שנתיים: רוכש את דווידוף לפי שווי של כ-50 מיליון שקל, באתר TheMarker‏, 17 ביולי 2011 רון שטיין, ‏הפניקס ופסגות ישקיעו עשרות מיליוני ש' ברכישת אגם ודוידוף, באתר גלובס, 5 ביולי 2015 חברה נוספת בענף תפעול הציים: פמי פרימיום תקים מערך ניהול ציי רכב, באתר TheMarker‏, 25 בפברואר 2009 רון שטיין, ‏שירות פעיל, באתר גלובס, 15 בפברואר 2007 עירן פאר, ‏פמי פרימיום תספק שירותים רפואיים למבוטחי ביטוח ישיר, באתר גלובס, 27 בינואר 2005 רוני לינדר, מרגישים רע? שירות חדש מציע ייעוץ טלפוני של רופא תמורת 69 שקל, באתר TheMarker‏, 16 באוגוסט 2010 רון שטיין, ‏פמי פרימיום: שירותי ייעוץ וידיאו באמצעות רופאי ילדים, באתר גלובס, 10 ביוני 2014 גיא לשם, דליפת מידע במשרד הביטחון, באתר הארץ, 20 בספטמבר 2007 נועם שרביט, ‏לראשונה: משרד המשפטים אוסר על משרד ממשלתי להשתמש במאגר מידע רגיש, באתר גלובס, 9 בספטמבר 2007 עידו סולומון, פמי פרימיום זכתה במכרז התמ"ת להפעלת הוועדות המקצועיות בפרויקט אורות לתעסוקה, באתר TheMarker‏, 23 בינואר 2008 דן אבן ורוני לינדר-גנץ, תימשך הפרטת שירותי הבריאות לתלמידים, באתר הארץ, 28 בספטמבר 2012 עידו אפרתי, אחות אחת ל-10,000 תלמידים: כך הופרטו שירותי הבריאות בבתיה"ס, באתר הארץ, 24 ביולי 2016 עמרי זרחוביץ', ‏משרד החינוך ופמי פרימיום בדרך להליך משפטי על 30 מיליון שקל, באתר גלובס, 18 באפריל 2019 מיה סלע, הוצאת זיקית לח"כ רות קלדרון: עזרי לנו לספק ספרינו לספריות ציבוריות, באתר הארץ, 13 בנובמבר 2013 יאיר אשכנזי, מי זכתה במכרז להפצת תרבות לפריפריה? חברה העוסקת בביטוחים וגרירת רכב, באתר הארץ, 12 ביולי 2016 יאיר אשכנזי, התפטר מנהל פרויקט הפצת התרבות בפריפריה מטעם חברת "פמי פרימיום", באתר הארץ, 1 בפברואר 2017 אורן דורי, הפרטת לימודי הנהיגה: טסט בתוך 3 ימים - ו-400 מיליון שקל לשני זכיינים, באתר TheMarker‏, 19 בנובמבר 2017 ליאת לוי, "צירוף מקרים": תרמו עשרות אלפי שקלים לחסידות של ליצמן - וקיבלו חוזים במיליונים, באתר TheMarker‏, 28 בנובמבר 2019 ליאת לוי, "כולנו אמרנו וואו, הם הולכים לעשות פה קופה": כך השתלט מד"א על "שוק הקורונה", באתר TheMarker‏, 23 באוקטובר 2020 עמיר קורץ, בדיקת קורונה של מד"א יקרה פי 5 מההצעות שהתקבלו במכרז שהוציאה המדינה, באתר כלכליסט, 7 באוקטובר 2020 ליאת לוי, הצעה "יומרנית", ניסיון מועט וציונים בינוניים: איך בכל זאת היא תבצע את הבדיקות בנתב"ג?, באתר TheMarker‏, 15 ביוני 2021 מיכל רז-חיימוביץ', ‏המכרז המתיש על ניהול מערך הבדיקות בנתב"ג והדילוג של בכיר משרד הבריאות, באתר גלובס, 3 ביוני 2021 ליאת לוי, הבכיר שקיבל הצעת עבודה והשינוי המפתיע בעמדת משרד הבריאות: מאחורי הקלעים של הבדיקות בנתב"ג, באתר TheMarker‏, 9 ביוני 2021 רינה רוזנברג קנדל, בלאגן בנתב"ג: מפעילת בדיקות הקורונה הוחלפה, המערך קרס - ונוסעים שוחררו ללא בדיקה, באתר TheMarker‏, 18 ביוני 2021 אדיר ינקו, צחי שדה, תורי ענק בנתב"ג: נוסעים שוחררו בלי בדיקת קורונה, באתר ynet, 18 ביוני 2021 רון שטיין, ‏פיני כהן מכר שליש מהחזקותיו בקבוצת הביטוח דוידוף, באתר גלובס, 28 בספטמבר 2017 רון שטיין, ‏קדמה רוכשת מדוידוף מחצית ממניותיו בפמי-פרימיום בעד 130 מ' ש', באתר גלובס, 14 באוקטובר 2015 גלי וינרב, ‏קרן קדמה מוכרת 50% מפמי פרימיום לפי שווי של 400 מיליון שקל לקרן G Square האירופאית, באתר גלובס, 9 באוגוסט 2020